དྲིས་ལན།ཕུལ་དུ་བྱུང་བའི་སྒྲུང་གཏམ་རིང་གྲས་ཤིག་ཡིན་པ་ན་ད་གཟོད་དེ་ལ་ཐུན་མོང་མ་ཡིན་པའི་ཁྱད་ཆོས་འདི་དང་འདི་འདུག་ཅེས་བརྗོད་ན་ཆོག་པ་མ་གཏོགས།ཕུལ་དུ་བྱུང་བའི་སྒྲུང་རིང་ཞིག་ལ་ཆ་རྐྱེན་འདི་དང་དེ་འཛོམས་དགོས་ཞེས་ཧ་ཅང་བརྗོད་དཀའ་མོ་རེད།དེ་ནི་མཚོན་བྱའི་འཚོ་བའི་གཏིང་ཟབ་ཚད་དང་སྒྱུ་རྩལ་གྱི་མཚོན་ཐབས།རྩོམ་མཁན་གྱི་བསམ་བློའི་ཕྱོགས་ལྷུང་བཅས་ཕྱོགས་མང་པོ་ཞིག་ནས་བལྟ་དགོས་རྒྱུ་རེད་སྙམ།སྤྱིར་སྒྲུང་རིང་ཞིག་ཡིན་ན་མཚོན་བྱའི་འཚོ་བའི་ཁྱོན་ཆེ་ཆུང་དང་ཡིག་གྲངས་ཀྱི་ཚད་ངེས་ཅན་ཞིག་གཏན་འཁེལ་བྱས་ཡོད་པ་ལྟར་རེད།མཚོན་བྱའི་ཁྱོན་གྱི་ངོས་ནས་བཤད་ན་དུས་རིམ་ངེས་ཅན་ཞིག་གི་འཚོ་བའི་ཕྱོགས་སོ་སོ་མཚོན་ཐུབ་པའི་མེ་ལོང་ལྟ་བུ་ཞིག་ཡིན་དགོས་པ་དང་།ཡིག་གྲངས་ཀྱི་ཆ་ནས་བཤད་ནའང་བོད་ཡིག་གི་ཚེག་བར་འབུམ་གཉིས་ཀྱི་ཡན་ཡིན་དགོས་པར་སྙམ།ད་ལྟའི་ཡིག་འབྲུ་བརྩི་ཚུལ་གྱི་འབུམ་གཉིས་ཡོད་པའི་སྒྲུང་རིང་སྐོར་ཞིག་ནི་རྒྱ་ཡིག་ཏུ་བསྒྱུར་ཚེ་སྒྲུང་རིང་གི་ཚད་གཞིར་སླེབས་དཀའ་བར་འདུག་སྙམ།